钦定古今图书集成/明伦汇编/氏族典/第159卷 > 《郑樵通志》 > 以国为氏〈周同姓国〉
## 钦定古今图书集成/明伦汇编/氏族典/第159卷 > 《郑樵通志》 > 以国为氏〈周同姓国〉

韩氏，姬姓之别族，出晋穆侯之少子曲沃成师，是为
桓叔。生万，是为武子，食采韩原。一云：成王封叔虞于
唐，赐毕万韩原之地，其地，今同州韩城县南十八里
故城是。武子生厥，是为献子。晋景公之时，晋作六卿，
献子在一卿之位，从其始封，遂为韩氏，世为晋卿。厥
生起，是为宣子。起聘于周，天子嘉其有礼，曰：“韩氏其”
昌阜于晋。宣子徙居州，今怀州武德是也。生贞子，徙
居平阳，今晋州也。贞子五世，景侯与赵、魏俱得为列
侯。景侯四世，哀侯与赵、魏分晋国，灭郑而徙都焉。哀
侯四世，宣惠王始称王。至王安五年，秦攻韩急，使韩
非使秦，秦留非，杀之。九年，秦掳王安，尽入其地为颍
川郡。自景侯至王安，六侯、五王，百七十九年。